ኢትዮጵያ በአየር ንብረት ለውጥ ላይ የሚመክር ዓለም አቀፍ ጉባኤ ልታዘጋጅ ነው
 ኢትዮጵያ በአየር ንብረት ለውጥ ላይ የሚመክር ዓለም አቀፍ ጉባኤ ልታዘጋጅ መሆኑን የብሔራዊ ሚቲዎሮሎጂ ኤጀንሲ አስታወቀ።ጉባኤው ነሐሴ 12 እና 13 ቀን 2006 ዓ.ም በተባበሩት መንግስታት ድርጅት የአፍሪካ ኢኮኖሚክ ኮሚሽን አዳራሽ ይካሄዳል።የኤጀንሲው ዋና ዳይሬክተር አቶ ፈጠነ ተሾመ እንደተናገሩት፥  ጉባኤው በዓለም ላይ እየተከሰተ ያለውን የአየር ንብረት ለውጥ ገምግሞ ለቀጣይ ስራ አቅጣጫ የሚጠቁም ይሆናል።ጉባኤው በተለይም በአፍሪካ አገራት ያለውን የአየር ንብረት ተለዋዋጭነት አስመልክቶ ላለፉት አራት ዓመታት በአለም አቀፍ ባለሙያዎች የተጠናው ጥናት ይፋ የሚሆንበት ነው ብለዋል።ጥናቱ በአየር ጠባይ ለውጥ ላይ ሙቀቱ በምን ያህል እንደጨመረ፣ በሰው ልጆች የዕለት ተዕለት እንቅስቃሴ ላይ የሚያሳድረው ተጽዕኖ እና በመፍትሄዎቹ ላይ ያጠነጠነ ነው።አቶ ፈጠነ እንደሚሉት የአየር ጸባይ ለውጥ የሚያመጣውን ተጽዕኖ እንዴት መላመድና መግታት ይቻላል? ሳይንሱስ ለዚህ እየሰጠ ያለው መፍትሄና ያሉበት ችግሮች ምንድናቸው? የሚሉ ጥናታዊ ጽሁፎች ቀርበው ውይይት ይደረግባቸዋል።ኢትዮጵያ ጉባኤውን የማዘጋጀት ዕድል ያገኘችው በሚቲዎሮሎጂ ሳይንስ ዘርፍ ከአፍሪካ ቀዳሚ በመሆኗና በአገሪቱ ባለው ሰላምና መረጋጋት መሆኑንም ገልጸዋል።የጉባኤው በኢትዮጵያ መካሄድ የዘርፉ ባለሙያዎች ከሌሎች አገራት ጋር የልምድ ልውውጥ እንዲያደርጉ ዕድል ከማስገኘቱም በላይ አገሪቱ ለምታካሂደው የገጽታ ግንባታ ጠቀሜታው የጎላ ነው መሆኑን ነው ያመለከቱት።በመጪው ሰኞና ማክሰኞ በአፍሪካ ኢኮኖሚክ ኮሚሽን በሚካሄደው ጉባኤ ላይ ከአፍሪካና ከተለያዩ የዓለም አገራት የተውጣጡ ከ130 በላይ ባለሙያዎች ይሳተፋሉ።በየአራት ዓመቱ የሚካሄደው ዓለም አቀፍ የሚቲዎሮሎጂ ጉባኤ ዘንድሮ ለአምስተኛ ጊዜ የሚዘጋጅ ሲሆን በኢትዮጵያ ሲካሄድ የአሁኑ ለሁለተኛ ጊዜ ነው።